กลุ่มรพ.ยืนบวกสวนตลาดฯ! รับอานิสงส์โรคระบาด-ค่าฝุ่น PM 2.5 สูง BDMS นำทีมพุ่ง 3%
กลุ่มรพ.ยืนบวกสวนตลาดฯ! รับอานิสงส์โรคระบาด-ค่าฝุ่น PM 2.5 สูง BDMS นำทีมพุ่ง 3%
กลุ่มรพ.ยืนบวกสวนตลาดฯ! รับอานิสงส์โรคระบาด-ค่าฝุ่น PM 2.5 สูง BDMS นำทีมพุ่ง 3%
23 ม.ค. 2563

ผู้สื่อข่าวรายงานว่า ณ เวลา 10.08 น. ราคาหุ้น บริษัท กรุงเทพดุสิตเวชการ จำกัด(มหาชน) หรือ BDMS อยู่ที่ 25.75 บาท บวก 0.75 บาท หรือ 3% สูงสุดที่ 25.75 บาท ต่ำสุดที่ 25.50 บาท ด้วยมูลค่าซื้อขาย 367.72 ล้านบาท
ราคาหุ้น บริษัท โรงพยาบาลจุฬารัตน์ จำกัด (มหาชน) หรือ CHG อยู่ที่ 2.66 บาท บวก 0.02 บาท หรือ 0.76% สูงสุดที่ 2.66 บาท ต่ำสุดที่ 2.66 บาท ด้วยมูลค่าซื้อขาย 11.28 ล้านบาท
ราคาหุ้น บริษัท โรงพยาบาลบำรุงราษฎร์ จำกัด (มหาชน) หรือ BH อยู่ที่ 144 บาท บวก 0.50 บาท หรือ 0.35% สูงสุดที่ 144.50 บาท ต่ำสุดที่ 143.50 บาท ด้วยมูลค่าซื้อขาย 8.95 ล้านบาท
โดย บล.กรุงศรี ระบุในบทวิเคราะห์ แนะนำ Selective Buy เน้นหุ้นที่มีปัจจัยหนุนเฉพาะตัว อย่างกลุ่มโรงพยาบาล BDMS, BH, BCH, CHG ได้อานิสงส์การระบาดของเชื้อไวรัสโคโรนารวมถึงค่าฝุ่น PM 2.5 ระดับสูงของไทย
ส่วน นายกรภัทร วรเชษฐ์ ผู้อำนวยการฝ่ายวิจัยและบริการการลงทุน บริษัทหลักทรัพย์ โนมูระ พัฒนสิน จำกัด (มหาชน) หรือ CNS กล่าวว่า หลังสหรัฐฯ พบผู้ติดเชื้อไวรัสโคโรน่าสายพันธุ์ใหม่รายแรก ทำให้กลุ่มสายการบินและโรงแรมปรับตัวลดลง ซึ่งการแพร่ระบาดได้กดดันจิตวิทยาการลงทุนของกลุ่มดังกล่าวในไทย  อีกทั้งความไม่แน่นอนภายในจากประเด็นการเมือง หลังการโหวตร่างงบประมาณของส.ส.มีข้อกังขา กรณีกดบัตรลงคะแนนแทนกัน ทำให้กระบวนการถัดไปต้องเลื่อนออกไปก่อน กดดัน Sentiment การลงทุนในไทย
ทั้งนี้หากเทียบกับการแพร่ระบาดของโรคซาร์สที่เกิดจากเชื้อไวรัสตัวเดียวกันในปี 2555-2556 พบว่าดัชนีราคาหุ้นกลุ่มท่องเที่ยวมีแนวโน้มปรับตัวลงในช่วง 7 เดือนแรกของการระบาด 9% และฟื้นสู่ระดับปกติในอีก 1 เดือน ทั้งนี้ เราไม่ได้เทียบกับดัชนีหุ้นกลุ่มการบินเนื่องจากหุ้นกลุ่มการบินส่วนใหญ่เข้าจดทะเบียนใน ตลท. หลังจากการแพร่ระบาดของโรคซาร์สเกิดขึ้นแล้ว
สำหรับหุ้นโรงพยาบาลที่ศึกษา 6 บริษัทที่มีลูกค้าจีนใช้บริการได้แก่ BDMS และ BH สัดส่วนรายได้ 2% ของรายได้รวมใกล้เคียงกัน BCH และ THG มีสัดส่วนรายได้น้อยกว่า 2% ส่วน CHG และ VIBHA มีสัดส่วนรายได้น้อยกว่า 1% นอกจากนี้ โรงพยาบาลต่าง ๆ มีมาตรการรับมือและป้องกันการแพร่ระบาดของโรคตามคำแนะนำของกระทรวงสาธารณสุข มองว่าการตื่นตัวและมีมาตรการรับมือที่ชัดเจน จะช่วยให้ผู้ใช้บริการมีความเชื่อมั่นต่อโรงพยาบาล และมีผลกระทบจำกัดต่อปัจจัยพื้นฐานอย่างมีนัยสำคัญ